《送酒至兴隆寺作歌柬树崖》
清代·颜检

山云淰淰山风微，雪花点点如花飞。笑君无事抱膝坐，风生几席云生衣。

豁达胸襟溢眉宇，皤皤其腹丰其颐。豪兴于此正不浅，何堪藜藿充朝饥。

故人赠我春酿酒，烹鲜更佐冰鱼肥。吾侪山居任啸傲，还同野马无缰羁。

好景在眼杯在手，酩酊痛饮复奚辞。命我仆，捧君卮。

瓶已罄，再酌之。但期耳热情胥怡，此味何必他人知。

雪如不止山路欹，君其醉矣无须归。

作者简介：（?—1833）广东连平人，字惺甫。颜希深子。乾隆拔贡。嘉庆间累官直隶总督。折狱明允，为仁宗嘉许。坐事革职，遣戍乌鲁木齐。旋起用，道光间复擢至直隶总督。